
Slik sluttet forrige bok:

Lille Anna kniste.   Hun sovnet god og mett.   Da kunne Magdalena gjemme restene etter måltidet deres bak trekassene som tok opp det meste av plassen på kjøkkenloftet.   Hun maket seg inntil barnet og smilte for seg selv ved tanken på at vesle Anna så på underfogden som en barmhjertig samaritan.


1

Lite skremte Jens Klemetsen vanligvis, men dette var annerledes.   Han hadde rukket å gå gjennom det han skulle si, mange ganger.   At dette var noe han aldri hadde foretatt seg før, gjorde det vanskelig.   Jens, en voksen mann på godt over sine tredve år, kjente seg som en yngling.   Uroen hadde fylt ham i mange dager allerede.   Inntil da hadde han bare utsatt det, men så kom den siste lysningssøndagen – og da måtte han virkelig få sagt ordene. Han hadde tross alt fastsatt dagen for giftermålet, og det uten at den tiltenkte brura visste noe om det.

Antakelig skulle han ha tatt tak i dette tidligere.   Han burde sikkert ha snakket med Sigrid før han satte i gang med lysninger.   Han burde helt sikkert ha fortalt Isak Pedersen hvordan alt hadde seg, men hele ettervinteren hadde Isak hatt evig nok med sine egne plager.   Summen av klokkerens sorger var fremdeles mange.   Magdalena satt fortsatt på festningen, Kirsten også – og der ventet begge på at lagmannen skulle komme nordover og gi dem den dommen som hjemmetinget ikke hadde vært i stand til å avsi på tinget sist i februar.

De skrev april 1663.   Kulda var fortsatt umenneskelig.   Aldri hadde en vinter syntes lengre.   Den lå bred og iskald over Finnmark og hadde ikke tenkt å rikke seg med det første, men de hadde i det minste sol og lys, og de hadde hatt den første langfareren innom Skatøre.   Det var en hollender som man kunne tro hadde kommet så langt nord i ren vanvare.   De sjøfolkene hadde visst ikke trodd at sommeren lå så langt unna i Øst-Finnmark.   Hadde de hatt forstand på det, hadde de nok utsatt avreisen fra Holland.   Om ikke annet beviste de at det var mulig å seile mellom Finnmark og Bergen uten å frykte været.   Snart fikk Jens forhåpentligvis oppdrag som sendte ham og frakteskuta Frigg sørover.   Derfor hadde han det travelt med å ordne opp i dette som skulle gjøres for at han skulle ha fred og god samvittighet.

Han hadde satt i orden roret på hukkerten som Kaspar hadde ødelagt for å hindre amtmannens soldater i å rekvirere Frigg til festningsbåt.  Nå var det ikke lenger fare for at det skulle skje.   Landsherren hadde skaffet seg flere båter, og det trengtes, for de hadde seilt både nordover og sørover etter kvinnfolk de kunne slenge inn i fangehullet på Slottet.   Det var først i det siste de hadde roet seg, det ryktene sa.   Trollkvinnehullet var på det nærmeste fullt, forsto han, og borte på Steilneset hadde ikke snøen fått legge seg.   Tid om annen var bålene blitt tent.   Der på Vardø skvatt de visst ikke lenger, verken folk eller fe, når de hørte trommene fra festningsporten.

Jens trodde ikke at det gjorde noen forskjell, men han raket av seg skjegget før turen til Skatøre.   Knut Olsen kom innom ham etter at han steg i land og hadde handtert dagens fangst.   Han hadde kokning med til Jens.   Den hvithårede enkemannen etter Maren Iversdatter hadde brukt tid på å fordøye konas endelikt, men han hadde ranket seg inn i våren.   Huset etter svigerfaren hadde han gjort beboelig, og han fisket lange dager slik at han skulle få kortet av på skylda han hadde hos han Julius Rade hjemme på Skatøre.   Dit ville han ikke fare.   Sønnen hans befant seg fortsatt under  Isak Pedersens omsorg, og der hadde han det bra.   Det var verre med datter hans, Anna på åtte, som fortsatt var fengslet på Slottet.   Knut Olsen snakket ikke om barna sine.   Jens visste ikke hva han tenkte om dem.   Han var glad for at den andre i det minste arbeidet og tok vare på seg selv.   Lenge hadde han bare holdt seg i live.

– Du raker deg? Knut hevet brynene til langt under den hvite luggen.   Han trakk i sitt eget gråspettede skjegg.   Det hadde ikke mistet fargen slik som håret hans, nærmest over natta, i de dagene da Maren mistet æren og livet.    – Er det klokt? undret Knut.    – Blir det ikke kaldt når du skal reise innover fjorden? For jeg forstår at du omsider skal fare på frierføtter.

– Du har vel hørt at det ble lyst siste gang på søndag, sa Jens.    – Så klarsynt er du nå ikke.

– Nei.   Knut hadde ikke påstått såpass.    – Men det er godt gjort å vite om det som skjer, selv om man ikke er noen kirkegjenger.

– På et gjennomsiktig sted som Kiberg? Jens måtte flire.   Fortsatt var han i stand til å le.   Vinteren og amtmannen hadde ikke tatt fra ham all evne til glede, men det hadde holdt hardt. – Her skal man ikke komme lenger enn ut på trappa før man får høre om det siste som har hendt i annethvert hus.

– Du har vel rett i det.   Knut kjeklet ikke.   Han så grundig på grannen.    – Det er altså sånn du ser ut, sa han.    – Det hadde jeg glemt.   Han er bra lik deg, gutten.   Skal du hente ham også hjem? Bortsett fra den brura …

– Kaspar gjør som han vil, sa Jens.    – Han er voksen kar.

– Det hadde nesten vært artig å være med – bare for å se hva brura sier.   Hun er nå ikke av det mjukeste slaget.   Knut Olsen sa det han tenkte.    – Det blir trasig for deg, som har gjort slik møye med dette, om hun finner det for godt å si at hun ikke vil ha deg.   Ikke at jeg unner deg det, men det hadde nesten vært spas om hun ga deg litt motstand.   Så du fikk streve litt for å få henne.

– Hun er troende til det, mente Jens Klemetsen tørt.   Han ventet ikke at Sigrid Mikelsdatter kom til å kaste seg om halsen på ham, men når han hadde snakket fornuftig med henne og kan hende fått Isak til å prate med henne, var han rimelig sikker på at hun ville fare sammen med ham til Kiberg sånn at de kunne gifte seg.   Det var til hennes fordel.

– Du får håpe at hun liker en skjeggløs mann, og at hun ikke har tatt den pene bøkkersvennen i mellomtida, sa Knut Olsen. – Tar du med fisken min til Prinsen?

– Først antyder du at brura som jeg har sett meg ut, heller vil ha en annen mann – og så ber du meg seile fisken din til Skatøre? Du er ingen skvetten mann, Knut Olsen!

– Det er vel sånn.   Knut falt ut av spøken.   Det gjorde han ofte.    – Jeg er ikke så lettskremt lenger.   Det er mest bare amtmannen jeg frykter.   Han er hardere å rå med enn Satan selv.

Jens nikket.   Latteren døde mellom dem.   Han håpet at Knut ikke snakket slik til alle han møtte, men han kunne ikke ta på seg å fortelle en voksen mann om hvordan han skulle te seg.   Jens likte ikke at noen rettledet ham, og han unngikk å ergre andre på lignende vis.

– Nå, sa Knut, – han unge Jakob trenger du nok ikke å frykte.   Sigrid Mikelsdatter er ingen dum taus.   Hva skal hun etter i Bergen – hun som kan ende her på Kiberg?

Isak klokker var ikke overrasket da Jens kom seilende helt fra Kiberg. Jens lempet fisketønner på kjøpmannskaia, så Isak antok at han kom på vegne av Knut Olsen, som ikke lenger satte sin fot på Skatøre.   Isak visste ikke om det var for ondt for Knut å komme tilbake dit hvor han hadde levd sammen med Maren og jentene, eller om han bebreidet folk på Skatøre for Marens skjebne.   I alle tilfelle holdt Knut seg unna, og det måtte man bare ha respekt for.   Det var ellers ikke noe for Knut å komme tilbake til på Skatøre.   Det var likedan med Nils Simensen.   Hjemmet hadde gått til amtmannen da Ingeborg ble avrettet på bålet.   Nils hadde flyttet til Vardø.   Han hadde slekt der, og slik hadde han skaffet seg husrom.   Småjentene hans satt på festningen og skulle få sakene sine opp på lagtinget, når nå  det måtte bli.   Han var nærmere dem selv om han ikke fikk være hos dem.   Festningsmuren skilte dem.   Men fisken svømte i havet utenfor Vardø like godt som den svømte i havet utenfor Skatøre.

– Har du tatt skjegget? undret Isak.   – Det var overraskende.

– Ja, svarte Jens, – det var på tide å vise for all verden hvilken vakker mann jeg er.

Isak dro ofte på smilebandet over Jens Klemetsens evne til å uttrykke seg.   Kapteinen fra Kiberg hadde kanskje ikke fått noen undervisning å snakke om når det kom til boklig lærdom; han var sørgelig fremmed for både katekisme og salmevers, ettersom han hadde vært mer i båt enn i kirka som guttunge, men han var en naturgitt begavelse med ord – så sant han valgte å snakke.   Isak hadde ikke møtt mange som evnet å være like taus som Jens, dersom det var det han ønsket.   Det plaget ikke kapteinen fra Kiberg å være stille i selskap med andre.

– Dessuten syntes jeg det høvde å vise fram hele ansiktet mitt ettersom jeg kommer i et både alvorlig og gledelig ærend.

– Jaha? Klokkeren forsto ikke hvor kapteinen ville.

– Du, Isak, har kanskje lagt merke til at tausa her i huset har lagt seg litt ut i løpet av våren, sa Jens tilforlatelig.

Sigrid mistet trebutten med smør i golvet.

Jens overså den lille forstyrrelsen.   Han så rett på Isak, som trakk pusten og begynte å ane hvor dette var på vei.    – Jeg tar på meg skylda for Sigrids manglende talje, sa Jens.    – Og jeg har derfor sørget for at det er blitt lyst tre ganger for mitt nær forestående giftermål med henne.   Og jeg har kommet hit i dag for å be om hennes hand i ekteskap.

Isak måtte se grundig på Sigrid.   Hun blusset fra kragen til hårfestet, og blikkene hun sendte Jens, var ikke akkurat ømme, men noen par hadde det slik.   De trengte at det gnistret litt rundt dem.   Klokkeren måtte innrømme for seg selv at han ikke hadde lagt merke til at Sigrid var blitt rundere.   Han hadde hatt så mye annet å tenke på at det siste som bekymret ham, var tausa i huset.   Sigrid Mikelsdatter var den ene som han stolte fullstendig på etter at Magdalena var blitt hentet.   Det var Sigrid som sørget for at husholdningen hans fortsatt var på fote.   Uten hennes hjelp hadde han ikke vært i stand til å ta vare på verken sin egen sønn eller de andre barna som han hadde i sin omsorg.   Nå så han at Sigrid hadde løftet skjørtet litt høyere enn vanlig.   Karen hadde gjort det når hun var på småveier.   Magdalena hadde så vidt rukket å skyve linningen et par fingerbredder opp før soldatene kom til dem.   Dette var noe som kvinner forsto seg på.   Hadde han vært  kvinnfolk, ville han ganske sikkert ha merket seg det straks det skjedde – men han hadde gått her ved sida av Sigrid og ikke visst hva han hadde sett.

– Ja vel, sa Isak og lurte på hvorfor Jens og Sigrid hadde ventet med å ordne opp i dette.   Han kunne ikke skjønne annet – når han så grundig på henne – enn at hun sikkert nærmet seg et halvgått svangerskap.   Noen prester ville gå til strengere grep enn å formane et par som så åpenbart hadde tatt ekteskapet på forskudd.    – Jeg kan vel ikke annet enn å ønske til lykke, sa han – og lurte på hvem han skulle sette i Sigrids sted i huset.   Det var langt fra sikkert at han ville finne noen som ønsket å søke tjeneste hos ham.   Han var mannen til en kvinne som satt med anklagen om trolldom.   Han var kjent for å støtte Magdalena i hennes kamp for å bli fri.   Han hevdet Magdalenas uskyld like inderlig og ofte som hun selv gjorde.   Selvsagt var det mange som så skrått i hans retning.   Og størrelsen på barneflokken, samt hvem de var barn av, talte heller ikke til hans fordel.

– Du sa at du ikke ville ha meg, sa Sigrid og hadde plukket opp smørbutten.   Den hadde ikke truffet golvet med smørsida.    – Du sa rett ut at du ikke ville ha denne ungen – eller meg.   Du var så redd for det gode navnet ditt og den fine båten.   Ingen skulle komme og ta bøter hos deg.   Du kastet meg fra deg som om jeg var en makkeflue du hadde tråkket på nede på kaia og så skrapte bort fra støvelsålen.   Og så kommer du her og bare antar at jeg vil takke ja og amen.   Du er ikke lite frekk, Jens Klemetsen!

Det var det første  Isak Pedersen  hørte om sviket til Jens.   Han hadde ikke hatt grunn til å tro annet enn at alt var bra mellom dem.   At Jens ikke rekte like ofte på Skatøre som han hadde pleid, hadde ikke Isak tenkt over.   Og han var ikke vant til at Sigrid betrodde seg til ham, det var ikke naturlig.

– Du brøt trolovelsen vår, sa Sigrid iskaldt.    – Og nå sier du at det er lyst for oss, og det mange nok ganger til at vi kan gifte oss.

– Hvilken dag som helst, svarte Jens.    – Men jeg sa førstkommende søndag til presten.   Han er på Kiberg da.   Ellers må vi til Vardø, og jeg trodde ikke du ville det.

– Du brøt trolovelsen? spurte Isak.    – Hvorfor vet jeg ikke dette?

– Du er ikke far hennes, sa Jens.    – Ikke for at far hennes vet det heller.   Det var ikke nødvendig, Isak.   Og nå har jeg ordnet opp i alt sammen.   Jeg fikk kalde føtter en stund …

– Og nå har du varmet dem? kastet Sigrid skarpt mot Jens.    – Ingen skal si at ikke aprilsola er god for noe!

Ungene stirret storøyde på de voksne.   De største fikk med seg hva som foregikk.   Kaspar flirte.   Ole og Søren strevde veldig med å la være.   De hadde heller ikke forstått at Sigrid var med ban, men de syntes det var nokså artig at hun lot Jens Klemetsen gjennomgå.   De trodde hun helt sikkert var kjær i Jens, men når han hadde vært dum,  skadet det ikke at hun straffet ham så det sved litt.   Guttene til Lisebet var glade i Sigrid.   Hun var en slags storesøster, for hun hadde bodd sammen med dem lenge.

– Så sint som du enn må være på Jens, sa Isak, – og tro ikke annet enn at jeg er mer enn halvveis enig med deg i at du kan være rasende på ham, Sigrid, så må jeg få råde deg til ikke å vise ham fra deg.   Si ja til dette ekteskapet.   Når grannene og presten ser at dere lever lykkelige sammen,  kommer de neppe til å laste dere for at barnet kommer alt på høsten …

Jens Klemetsen storgliste der han sto, så skjeggløs at smilet hans lyste der det gikk omtrent fra øre til øre.

– Du kan flire, kom det forarget fra Sigrid.    – Hadde du ikke hatt ører, hadde visst fliret gått helt rundt skallen på deg.

– Hadde jeg ikke hatt ører,  kunne jeg ikke høre deg si ja til frieriet mitt, innvendte Jens.   Han likte å kjekle med Sigrid.   Han hadde savnet småkranglingen deres.   Hun gjorde ham ikke så gal og ør og tåpelig som han ble av Magdalena Johannesdatter, men det gjorde ikke noe.   Ikke noe kvinnfolk kunne ha to ektemenn, og Magdalena hadde alt Isak Pedersen og var mer enn fornøyd med ham.   Da Jens så henne danse med Isak sist jonsoknatt, visste han at han ikke kunne få henne.   Han hadde bare nektet å gi slipp på henne i sitt eget forstokkede hode.   Han hadde låst drømmen om henne inne i hjertet sitt.   Nå hadde han åpnet dørene.   Han luftet grundig ut etter å ha sluppet ut fantasiene.   De dørene skulle få stå åpne slik at det ble skikkelig gjennomtrekk.   Hvert eneste bittersøte minne skulle jages bort fra krokene – og så skulle han bli en skikkelig ektemann for Sigrid Mikelsdatter.   Han skulle ikke gå som en annen tosk og sverme for andre kvinnfolk når han først hadde fått en kone i huset.

– Førstkommende søndag, sa Sigrid og var oppriktig arg.   Han kunne ha kommet til henne tidligere.   Han kunne kommet til henne og snakket med henne, og så kunne de ha avgjort dette sammen, i stedet for at han veltet inn som en stormvind og gliste bredt på det forbasket irriterende – og djevelsk sjarmerende – viset sitt og ventet at hun skulle mykne i knærne og si ja og tilgi ham for alle hans tullingsprell. – Hva i himmelens navn skal jeg ha på meg?

– Til lykke! sa Isak og rakte neven til Jens.   Kameraten fra Kiberg grep klokkerens hand og lot seg villig gratulere. – Jeg liker ikke hele framgangsmåten din, sa Isak, – men alt i alt må jeg kalle dette en lykkelig begivenhet.   Han klappet Jens på skuldra.    – Og jeg har ikke noe imot at du holder rundt troloveden din.   Så vidt jeg skjønner, har du gjort det før også.

Jens la armene omkring Sigrid og kysset henne på panna.   Han hadde nær gitt henne et smellkyss på munnen, men han innså at det ville være å tøye det litt langt.   Dette var hjemmet til Isak, og han fikk vise klokkeren såpass med respekt at han ikke rundsleiket Sigrid rett for øynene på husbonden hennes og ungene i huset. – Det er det samme hva du har på deg, Sigrid, sa Jens Klemetsen, – for du er nå et vakkert menneske uansett.   Han mente hvert ord han sa.

– Du er mye penere enn ham, du Sigrid, så folk kommer uansett til å lure på hva i herrens navn du ser i ham, bemerket Kaspar og smilte skjevt og ikke så helt ulikt den kommende brudgommen.

– Hvem skal passe på oss når du flytter til Kiberg? spurte Søren.   Han var ikke dummere enn at han forsto at Sigrid måtte gifte seg med Jens Klemetsen når hun alt var på småveier, men han likte ikke at de kom til å miste henne.   Han Jens hadde ikke trengt å fare rundt og sette unge på henne.   Det måtte gå an å være trolovet uten at de skjemte seg ut.

– Vi får finne en annen taus, sa Isak og viste seg mye mindre bekymret enn han egentlig var.    – Det må da finnes ett kvinnfolk her ved fjorden som ikke er redd for å ta seg av en passe stor skokk med unger, la han til.

– De har sikkert hentet henne til festningen, sa Ole Eriksen dystert.   Han sa det han mente, enda han fikk irettesettende blikk av alle de voksne.

– Jeg trenger nå ikke å flytte, mente Sigrid.    – Det er ikke verre enn at jeg blir her til Magdalena blir satt fri.

Det ble stille i kjøkkenet i kapteinshuset.

Isak klokker kremtet: – Det hører ingen steder hjemme at ektefolk skal bo fra hverandre.   De skal slett ikke bo i hver sin grend, så sant det kan unngås.

– Det er alltid tauser som skifter tjeneste på denne tida, mente Jens. – Det skulle være merkelig om det ikke var mulig å skaffe en som er skikkelig nok.   Han hadde tenkt mer på å berge Sigrid og deres felles barn enn på ungene som Isak hadde under sitt tak.   De var strengt tatt ikke Sigrids ansvar.   Hun skulle bli kona hans, hun skulle ikke fortsette som taus hos klokkeren på Skatøre.   Jens ville ikke ha på seg at han ikke evnet å forsørge sin egen kone.   Det tok seg ikke ut at kona til en frakteskutekaptein arbeidet i andre folks hus.   Sigrid måtte se det selv.

– Jeg kan ikke oppgi ungene, Jens, sa Sigrid.   Hun mente ikke å straffe ham for hans utidige frieri eller hans vankelmodighet.   Hun mente det.   Barna hos klokkeren var ikke hennes ansvar, men hun hadde knyttet seg til dem.   Hun var oppriktig glad i dem alle, og hun visste hvordan de led under ondskapen fra festningen.   Alle småguttene – og de store – savnet mødrene sine.   Sigrid Mikelsdatter visste at hun ikke kunne være i mors sted for noen av dem, men hun var en slags søster.   Isak verken så eller hørte på dem slik hun gjorde.   Han var et berg de kunne lene seg mot, men ofte hadde han tankene sine helt andre steder.   Da kunne barna heller gå til Sigrid.   Hun hadde alltid tid til å sette seg ned med dem, til å prate litt, til å stryke dem over håret eller blåse på et skrubbsår.   Hun kunne flire over noe som var så dumt at de slett ikke ville nevne det for Isak eller noen andre voksne, og hun var ikke så streng som andre voksne dersom de hadde vært en anelse ulydige eller bare uheldige.   Sigrid visste at ungeflokken i kapteinshuset trengte henne.   Og på en måte trengte også hun dem.   De hadde holdt henne oppe da alt hadde vært vanskelig.   Fordi de trengte at hun var sterk,  var hun blitt sterk.   Fordi de trengte en voksen,  var hun blitt voksen.

– Vi kan bytte, sa Isak.    – Du har kreatur borte på Kiberg.   De skal ha stell, og jeg antar at du ikke vil mase på grannekonene.   Jeg kan flytte til huset ditt der borte – så flytter du inn her når dere har giftet dere.   Og ungene blir her.   Er det noe du kan leve med? Han henvendte seg til Jens, for det var han som fikk ta avgjørelsen.

– Ja, svarte Sigrid og hadde ikke tålmodighet til å vente på at Jens bestemte seg.   Hvis han ville ha henne,  fikk han også ta denne ungeflokken på kjøpet – så lenge som det var nødvendig.   Han fikk betale litt for sin vankelmodighets skyld og for all engstelsen han hadde utsatt henne for.   Hun hadde forberedt seg på å bli mor til en farløs unge – med alt det førte med seg.   Hun hadde forberedt seg på å møte skammen.   Jens tok ikke alt det bort med de hemmelige lysningene og det overraskende frieriet sitt.   Så lett skulle det ikke være! Han skyldte henne såpass.

– Det er bare til Magdalena blir frikjent, sa Isak klokker, som om det bare var et spørsmål om tid.

– Ja, sa Jens Klemetsen omsider.   Han ville også tro på at Magdalena ville bli frikjent om ikke så altfor lenge, men han tok det ikke for gitt.   Magdalena var uskyldig, men denne vinteren hadde mange uskyldige kvinner mistet livet i varmen.   Uskyld alene var ikke nok for å bli frikjent.   Det måtte også et mirakel til.    – Vi kan bytte, Isak.   Du er klar over at du trekker det korteste strået? Jeg kommer i et herskapshus, og du – vel, du vet nå hvordan huset til mor mi er.

– Jeg kommer nærmere Magdalena der borte på Kiberg, sa Isak.    – Og Kirsten, la han til.   Han tenkte oftere på Magdalena enn han tenkte på datter si, han skulle ikke late som noe annet, men han sørget fortsatt over Kirsten og hennes forvandling.   Han håpet at hun ville komme til forstand igjen – om ikke annet så når lagmannen kom.   Isak hadde et ørlite håp om at også Kirsten skulle få gå fri, men når han så forstandig på det, skjønte han ikke hvordan det skulle være mulig.   Kirsten hadde sagt så mye fryktelig.   Hun hadde løyet på så mange.   Hun hadde bidratt til å sende mange i døden.   Isak Pedersen visste ikke om det fantes tilgivelse for det Kirsten ubetenksomt hadde gjort.   Han var redd for at hun måtte ta sin straff – men kanskje trengte den ikke å være døden på bålet.

– Men det blir vanskelig for deg å skjøtte ditt virke her, sa Sigrid. – Det er nå mer ved å være klokker enn å stille til gudstjenestene, såpass har jeg også forstått.

– Jeg tenker at jeg er ferdig med å være klokker, sa Isak alvorlig.

– Ikke for vår skyld! Sigrid ville ikke være årsak til at Skatøre mistet klokkeren sin.

– Slett ikke for deres skyld.   Jeg har tenkt på det lenge.   Det er ingen hemmelighet at det er delte meninger om meg her.   Han løftet handa da Sigrid ville motsi ham.   Hun mente det godt, men hun visste nok innerst inne at han hadde rett. – Folk er uenige, sa han.    – De er urolige fordi Magdalena kan bli dømt, og det er langt fra alle som er overbevist om at hun er uskyldig.   Folk er redde.   Jeg kan ikke være sint på dem for det.   Og de samme menneskene som er usikre, de forstår ikke hvordan jeg kan bli fast ved henne.   De tvinges til å ta avstand fra meg.   Jeg er ikke lenger klokkeren til mange her i været.   De ser ikke på meg som sin klokker.   At andre fortsatt gjør det, er stort av dem – men jeg kan ikke bli ved med å skape splid her i bygda.   Jeg gjør det best ved å tre tilbake og la min stilling stå åpen til en mann som kan samle folk heller enn å splitte dem.   Det gir meg tid til å skaffe mededsmenn som kan snakke for Magdalena – hvis de skulle tillate henne å sverge seg fri fra de stygge tiltalene.   Det gir meg mulighet til å spørre nytt på Vardø.   Det er for sent å forberede seg på lagtinget når lagmannen seiler inn vågen.   Isak fikk det til å lyde som om Jens og Sigrid gjorde ham en tjeneste ved å la ham bo på Kiberg.

– Da sier vi det, sa Jens.

– Men du flytter ikke inn før vi er gift.   Sigrid syntes hun fikk vise seg litt streng, hun som snart kom til å være gift kone.

– Ikke en time før førstkommende søndag etter kirketid, lovet Jens.   Han så fra Sigrid til sønnen sin.    – Og hvordan blir det med deg? spurte han, lett henkastet.    – Blir du værende her på Skatøre?

Kaspar kom i knipe.   Det var så at faren hans omsider tok til vettet og gjorde det som var riktig, men gutten syntes at Jens hadde brukt lovlig lang tid på å besinne seg.   Han var sikker på at halvparten av kvinnfolkene på Skatøre visste om at Sigrid var på småveier.   Det hadde nok ikke drøyd lenge før det kom også presten og underfogden for øre, og da hadde hun vært ille ute.   Kaspar visste ikke om faren hans ville vært klar til å gifte seg med Sigrid hvis hun alt hadde fått stå til skjensel utenfor kirka.   Fortsatt slapp han unna uten at det kostet ham noe.   Kaspar hadde ofte sett Sigrid sitte i egne tanker, og han forsto at hun hadde vært redd, men hun hadde ikke hatt noen å vende seg til.   Han hadde trodd at hun kom til å gi seg hen til Jakob borte hos kjøpmannen, men så liten hadde hun ikke gjort seg.   Det var ikke farens fortjeneste.   Kaspar var glad på Sigrids vegne for at Jens viste seg som et halvveis anstendig menneske, men han tilga ham ikke at han drøyde så lenge.

– Jeg skal nå snart hjem til Gamvik, sa Kaspar.   Han hadde sagt at han skulle dit, så da fikk han fare dit.   Det var der han var hjemme.   Der trengte han verken å fortelle noen hvem han var, eller bevise hva han var verdt.   Der kjente de ham.    Han trakk på skuldrene. – Så jeg blir nå over dette bryllupet.   Det kan være artig å få det med seg.   Og så får jeg skaffe meg båtskyss hjemover.   Han sa ingenting om hvor han hadde tenkt å ha tilhold etter bryllupet.   Det fikk han se an.

– Jeg må vestover selv, sa Jens. – Det ligger fisk på tønner og stablet i lader og venter på å få reise til Bergen.   Jeg kan sette deg av i Gamvik.   Eller du kan bli med til Bergen.   Du er nå en dyktig kar å ha om bord.

Kaspar kjente at det lokket med bergenstur.   Han trivdes om bord på hukkerten.   Han kunne godt tenke seg å se mer enn Finnmarkskysten.    Og det ergret ham at faren var så aldeles viss på at han hadde taket på ham.   Å fiske der hjemme kunne aldri bli det samme som å fare på sin aller første bergenstur, men han sa ikke ja med det samme.   Det var ikke sikkert at han sa ja når det kom til stykket.

– Det får jeg tenke på, sa Kaspar.

– Har vi fortsatt molter i ladene? spurte Isak og så på Sigrid.    – Et giftermål om en ukes tid kan vi godt feire med moltebær, synes du ikke?

– Vi har fortsatt molter, svarte hun som skulle stå brud, – men det kommer ikke på tale å spise dem nå.   Dem gjemmer vi til Magdalena slipper fri.   Sigrid var streng der.   Heller ikke Isak klokker kunne si noe på den avgjørelsen.   Mannfolkene rådde over så mangt, men ladene med mat var det nå kvinnene som fikk bestemme over – det var tross alt de som best forsto hvordan maten skulle tøyes og anvendes.

– Jeg har øl i kjelleren, sa Isak til Jens.

Den kommende brudgommen syntes i grunnen bedre om øl enn om moltebær, men det sa han ikke høyt, for da ville antakelig hans kommende kone servere ham moltebær i stedet.

